*****

ΚΑΝΟΝΙΣΜΟΣ (ΕΟΚ) αριθ. 3282/90 ΤΗΣ ΕΠΙΤΡΟΠΗΣ

της 14ης Νοεμβρίου 1990

που τροποποιεί τον κανονισμό (ΕΟΚ) αριθ. 2430/90 σχετικά με τον καθορισμό, για την περίοδο εμπορίας 1990/91, του ποσού της ενίσχυσης για την καλλιέργεια ορισμένων ποικιλιών σταφυλιών που προορίζονται για αποξήρανση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 2201/90 (2), και ιδίως το άρθρο 6 παράγραφος 6,

Εκτιμώντας:

ότι, σύμφωνα με το άρθρο 6 του κανονισμού (ΕΟΚ) αριθ. 426/86 η ενίσχυση ανά εκτάριο για την καλλιέργεια σταφυλιών των ποικιλιών σουλτανίνας και «Moscatel» που προορίζονται για μεταποίηση, καθορίστηκε με τον κανονισμό (ΕΟΚ) αριθ. 2430/90 της Επιτροπής (3), σε 511 Ecu ανά εκτάριο εξειδικευμένης έκτασης που έχει συγκομιστεί·

ότι το άρθρο 6 παράγραφος 1 τρίτο εδάφιο του κανονισμού (ΕΟΚ) αριθ. 426/86 προβλέπει τη δυνατότητα διαφοροποίησης του ποσού της ενίσχυσης με βάση τις ποικιλίες σταφυλιών και άλλους παράγοντες που ενδέχεται να επηρεάσουν την παραγωγή · ότι, με τον προαναφερθέντα κανονισμό (ΕΟΚ) αριθ. 2430/90, το ύψος της ενίσχυσης καθορίστηκε με την επιφύλαξη μεταγενέστερης διαφοροποίησης πριν από την 1η Νοεμβρίου 1990· ότι θα πρέπει να προβλέπεται η εν λόγω διαφοροποίηση με βάση συντελεστή που λαμβάνεται από τον λόγο της μέσης παραγωγής ανά κατηγορία προς την μέση συνολική παραγωγή·

ότι, εντούτοις, θα πρέπει να προβλεφθεί ότι οι περιοχές που έχουν χαμηλότερη παραγωγή από το ένα τρίτο της μέσης παραγωγής που διαφοροποιείται για για τις συγκεκριμένες ποικιλίες, δεν θα θεωρούνται ως εξειδικευμένες εκτάσεις για τη χορήγηση ενίσχυσης · ότι, κατά συνέπεια, η ενίσχυση δεν θα καταβάλλεται για την καλλιέργεια των εν λόγω εκτάσεων· ότι οι ειδικές κλιματολογικές συνθήκες που επικράτησαν το 1990, και ειδικότερα η ξηρασία, αιτιολογούν τη μείωση του ελάχιστου επιπέδου παραγωγής για τις σουλτανίνες και τις κορινθιακές σταφίδες κατά το πρώτο έτος εφαρμογής·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2430/90 της Επιτροπής τροποιείται ως εξής:

1. Το άρθρο 1 αντικαθίσταται από το ακόλουθο άρθρο:

«Άρθρο 1

1. Για την περίοδο εμπορίας 1990/91, η ενίσχυση ανά εκτάριο για την καλλιέργεια σουλτανίνας, κορινθιακής σταφίδας και σταφίδων των ποικιλιών ''Moscatel'' που προορίζονται για μεταποίηση, κατ' εφαρμογή του άρθρου 6 του κανονισμού (ΕΟΚ) αριθ. 426/86, καθορίζεται σε 511 Ecu ανά εκτάριο έκτασης που καλιεργείται με το συγκεκριμένο προϊόν και στην οποία έχει γίνει συγκομιδή.

Για κάθε ποικιλία, το ύψος της ενίσχυσης αναπροσαρμόζεται βάσει του συντελεστή που αναφέρεται στο παράρτημα.

2. Για την εφαρμόγη του άρθρου 6 παράγραφος 6 του κανονισμού (ΕΟΚ) αριθ. 426/86 οι περιοχές που έχουν παραγωγή ανά εκτάριο μικρότερη από:

- 1 000 χιλιόγραμμα σταφίδων, όσον αφορά τις σουλτανίνες,

- 750 χιλιόγραμμα σταφίδων, όσον αφορά τις κορινθιακές σταφίδες,

- 200 χιλιόγραμμα σταφίδων, όσον αφορά τις σταφίδες των ποικιλιών ''Moscatel'',

δεν θεωρούνται ως εξειδικευμένες εκτάσεις. Η ενίσχυση δεν καταβάλλεται για την καλλιέργεια των προαναφερθέντων προϊόντων στις εν λόγω περιοχές.

Για την περίοδο εμπορίας 1990/91 η ελάχιστη παραγωγή καθορίζεται σε 500 χιλιόγραμμα για τις σουλτανίνες και σε 375 χιλιόγραμμα για τις κορινθιακές σταφίδες.

3. Τα κράτη μέλη λαμβάνουν όλα τα απαραίτητα μέτρα με σκοπό τον έλεγχο της εν λόγω ελάχιστης παραγωγής.»

2. Προστίθεται ως παράρτημα το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Νοεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 201 της 31. 7. 1990, σ. 1.

(3) ΕΕ αριθ. L 228 της 22. 8. 1990, σ. 20.

ΠΑΡΑΡΤΗΜΑ

«ΠΑΡΑΡΤΗΜΑ

Συντελεστές που εφαρμόζονται για τις ποικιλίες σταφίδων

Ποικιλία Συντελεστής

Σουλτανίνες 1,1871

Κορινθιακές σταφίδες 0,9563

Σταφίδες των ποικιλιών "Moscatel" 0,2652»